CELEX: 32021D2137
Language: el
Date: 2021-12-02 00:00:00
Title: Απόφαση (ΚΕΠΠΑ) 2021/2137 του Συμβουλίου της 2ας Δεκεμβρίου 2021 σχετικά με μέτρο συνδρομής στο πλαίσιο του Ευρωπαϊκού Μηχανισμού για την Ειρήνη προς στήριξη των ένοπλων δυνάμεων της Δημοκρατίας του Μάλι σε συνδυασμό με την εκπαιδευτική αποστολή της ΕΕ στο Μάλι

3.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 432/67
               
            
         ΑΠΟΦΑΣΗ (ΚΕΠΠΑ) 2021/2137 ΤΟΥ ΣΥΜΒΟΥΛΙΟΥ
         της 2ας Δεκεμβρίου 2021
         σχετικά με μέτρο συνδρομής στο πλαίσιο του Ευρωπαϊκού Μηχανισμού για την Ειρήνη προς στήριξη των ένοπλων δυνάμεων της Δημοκρατίας του Μάλι σε συνδυασμό με την εκπαιδευτική αποστολή της ΕΕ στο Μάλι
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28 παράγραφος 1 και το άρθρο 41 παράγραφος 2,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Σύμφωνα με την απόφαση (ΚΕΠΠΑ) 2021/509 (1), θεσπίστηκε Ευρωπαϊκός Μηχανισμός για την Ειρήνη (ΕΜΕ) για τη χρηματοδότηση από τα κράτη μέλη δράσεων της Ένωσης στο πλαίσιο της κοινής εξωτερικής πολιτικής και πολιτικής ασφαλείας για τη διατήρηση της ειρήνης, την πρόληψη των συγκρούσεων και την ενίσχυση της διεθνούς ασφάλειας βάσει του άρθρου 21 παράγραφος 2 στοιχείο γ) της Συνθήκης. Ειδικότερα, σύμφωνα με το άρθρο 1 παράγραφος 2 στοιχείο β) σημείο i) της απόφασης (ΚΕΠΠΑ) 2021/509, ο ΕΜΕ μπορεί να χρηματοδοτεί δράσεις για την ενίσχυση των ικανοτήτων τρίτων κρατών και περιφερειακών και διεθνών οργανισμών όσον αφορά στρατιωτικά και αμυντικά θέματα.
                  
               
                     (2)
                  
                  
                     Η τρέχουσα κρίση στο Μάλι και στην περιοχή του Σαχέλ είναι πολυδιάστατη και εγκυμονεί σοβαρό κίνδυνο μετάδοσης στις γειτονικές χώρες και ειδικότερα στον Κόλπο της Γουινέας. Η διεθνής κοινότητα, συμπεριλαμβανομένης της Ένωσης, καθώς και των κρατών μελών, πρόσφατα έχει καταβάλει σημαντικές προσπάθειες για να στηρίξει τη Δημοκρατία του Μάλι στον αγώνα της κατά της τρομοκρατίας. Η εκπαιδευτική αποστολή της Ευρωπαϊκής Ένωσης στο Μάλι (EUTM Mali) συνεχίζει να στηρίζει την ανάπτυξη ικανοτήτων των ένοπλων δυνάμεων του Μάλι, στο πλαίσιο της ολοκληρωμένης προσέγγισης της ΕΕ για την κρίση στο Μάλι.
                  
               
                     (3)
                  
                  
                     Στην απόφασή του 2391 (2017), καθώς και στις αποφάσεις 2480 (2019) και 2584 (2021) όσον αφορά το Μάλι, το Συμβούλιο Ασφαλείας των Ηνωμένων Εθνών επιβεβαίωσε με τις αποφάσεις του 2391 (2017) και 2480 (2019) την ισχυρή του δέσμευση υπέρ της κυριαρχίας, ανεξαρτησίας, ενότητας και εδαφικής ακεραιότητας των χωρών της Ομάδας των Πέντε του Σαχέλ (G5 του Σαχέλ), δηλαδή της Μπουρκίνα Φάσο, του Τσαντ, του Μάλι, της Μαυριτανίας και του Νίγηρα, επαίνεσε τη συμβολή διμερών και πολυμερών εταίρων για την ενίσχυση των ικανοτήτων ασφάλειας στην περιοχή του Σαχέλ, ιδίως τον ρόλο των αποστολών της Ευρωπαϊκής Ένωσης (EUTM Mali, EUCAP Sahel Mali και EUCAP Sahel Niger) στην παροχή κατάρτισης και στρατηγικών συμβουλών στις δυνάμεις εθνικής ασφάλειας στην περιοχή του Σαχέλ, χαιρέτισε τις προσπάθειες των γαλλικών δυνάμεων να υποστηρίξουν τις επιχειρήσεις της κοινής δύναμης της G5 του Σαχέλ και ζήτησε επαρκή συντονισμό, ανταλλαγή πληροφοριών και, κατά περίπτωση, υποστήριξη μεταξύ της πολυδιάστατης ολοκληρωμένης αποστολής σταθεροποίησης των Ηνωμένων Εθνών στο Μάλι, των ένοπλων δυνάμεων του Μάλι, της κοινής δύναμης της G5 του Σαχέλ, των γαλλικών δυνάμεων και των αποστολών της Ευρωπαϊκής Ένωσης στο Μάλι.
                  
               
                     (4)
                  
                  
                     Ο Υπουργός Εξωτερικών του Μάλι, με επιστολή του που απηύθυνε στον ύπατο εκπρόσωπο της Ένωσης για θέματα εξωτερικής πολιτικής και πολιτικής ασφαλείας («ύπατος εκπρόσωπος») στις 4 Νοεμβρίου 2021, ζήτησε από την Ένωση να συνεχίσει και να ενισχύσει τη στήριξή της προς τις ένοπλες δυνάμεις του Μάλι σε τρεις βασικούς τομείς, σε συνδυασμό με την EUTM Mali.
                  
               
                     (5)
                  
                  
                     Τo παρόν μέτρο συνδρομής πρόκειται να υλοποιηθεί λαμβανομένων υπόψη των αρχών και απαιτήσεων που καθορίζονται στην απόφαση (ΚΕΠΠΑ) 2021/509 και ιδίως της συμμόρφωσης με την κοινή θέση 2008/944/ΚΕΠΠΑ του Συμβουλίου (2) και σύμφωνα με τους κανόνες για την εκτέλεση των εσόδων και δαπανών που χρηματοδοτούνται μέσω του ΕΜΕ.
                  
               
                     (6)
                  
                  
                     Η υλοποίηση θα υπόκειται επίσης σε τακτική αξιολόγηση των πολιτικών εξελίξεων στο Μάλι, σύμφωνα με το ολοκληρωμένο μεθοδολογικό πλαίσιο για την αξιολόγηση και τον προσδιορισμό των απαιτούμενων μέτρων μετριασμού και ελέγχων για τα μέτρα συνδρομής στο πλαίσιο του ΕΜΕ. Η υλοποίηση θα πρέπει, ιδίως, να μην αντιβαίνει στα συμφέροντα ασφάλειας και άμυνας της Ένωσης και των κρατών μελών της.
                  
               
                     (7)
                  
                  
                     Το Συμβούλιο επιβεβαιώνει την αποφασιστικότητά του προκειμένου να προστατευθούν, να προωθηθούν και να πραγματωθούν τα ανθρώπινα δικαιώματα, οι θεμελιώδεις ελευθερίες και οι δημοκρατικές αρχές και να ενισχυθεί το κράτος δικαίου και η χρηστή διακυβέρνηση, σύμφωνα με τον Χάρτη των Ηνωμένων Εθνών, την Οικουμενική Διακήρυξη των Δικαιωμάτων του Ανθρώπου και το διεθνές δίκαιο, ιδίως το διεθνές δίκαιο των ανθρώπινων δικαιωμάτων και το διεθνές ανθρωπιστικό δίκαιο,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Θέσπιση, στόχοι, πεδίο εφαρμογής και διάρκεια
            
               1.   Θεσπίζεται μέτρο συνδρομής το οποίο θα χρηματοδοτείται από τον Ευρωπαϊκό Μηχανισμό για την Ειρήνη (ΕΜΕ) («μέτρο συνδρομής»), υπέρ της Δημοκρατίας του Μάλι («δικαιούχος»).
            
            
               2.   Στόχος του μέτρου συνδρομής είναι να αυξηθούν οι συνολικές ικανότητες των ένοπλων δυνάμεων του Μάλι, ώστε να μπορούν να διεξάγουν στρατιωτικές επιχειρήσεις με στόχο την αποκατάσταση της εδαφικής ακεραιότητας του Μάλι και τη μείωση της απειλής από τρομοκρατικές ομάδες. Τούτο αναμένεται να ωφελήσει τον πληθυσμό και να συμβάλει σε μια ενισχυμένη παρουσία των κρατικών υπηρεσιών σε απομακρυσμένες περιοχές και σε μια βελτιωμένη προστασία των αμάχων.
            
            
               3.   Για την επίτευξη των στόχων που ορίζονται στην παράγραφο 2, το μέτρο συνδρομής αποσκοπεί στην ενίσχυση του επαγγελματισμού των μονάδων των ένοπλων δυνάμεων του Μάλι που λαμβάνουν στήριξη, με την παροχή κατάλληλης και επαρκούς εκπαίδευσης και εξοπλισμού μέσω τριών έργων:
               
                           α)
                        
                        
                           στήριξη προς την Ακαδημία Υπαξιωματικών στο Banankoro,
                        
                     
                           β)
                        
                        
                           ανακαίνιση υποδομών εκπαίδευσης στο Sévaré-Mopti και
                        
                     
                           γ)
                        
                        
                           παροχή μη θανατηφόρου εξοπλισμού σε τρεις λόχους του 23ου Συντάγματος της 2ης στρατιωτικής περιφέρειας του Μάλι, ανάλογα με τις ανάγκες της Unité légère de reconnaissance et d’intervention (ULRI - Ελαφρά Μονάδα Αναγνώρισης και Επέμβασης).
                        
                     
            
               4.   Η διάρκεια του μέτρου συνδρομής είναι 30 μήνες από την ημερομηνία σύναψης της σύμβασης μεταξύ του διευθυντή μέτρων συνδρομής και της οντότητας που αναφέρεται στο άρθρο 4 παράγραφος 3 της παρούσας απόφασης, σύμφωνα με το άρθρο 32 παράγραφος 2 στοιχείο α) της απόφασης (ΚΕΠΠΑ) 2021/509.
            
         
         
            Άρθρο 2
            Χρηματοδοτικές ρυθμίσεις
            
               1.   Το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με το μέτρο συνδρομής ανέρχεται σε 24 000 000 EUR κατ’ ανώτατο όριο. Σύμφωνα με το άρθρο 29 παράγραφος 5 της απόφασης (ΚΕΠΠΑ) 2021/509, ο διευθυντής μέτρων συνδρομής μπορεί να ζητά την καταβολή συνεισφορών μετά την έκδοση της παρούσας απόφασης, έως 21 600 000 EUR. Τα κεφάλαια που ζητούνται από τον διευθυντή μέτρων συνδρομής χρησιμοποιούνται μόνο για την πληρωμή δαπανών εντός των ορίων που εγκρίνονται από την επιτροπή που συγκροτήθηκε με την απόφαση (ΚΕΠΠΑ) 2021/509 στον διορθωτικό προϋπολογισμό του 2021 οι οποίες αντιστοιχούν στο παρόν μέτρο συνδρομής.
            
            
               2.   Η διαχείριση όλων των δαπανών γίνεται σύμφωνα με την απόφαση (ΚΕΠΠΑ) 2021/509 και τους κανόνες για την εκτέλεση των εσόδων και δαπανών που χρηματοδοτούνται μέσω του ΕΜΕ.
            
         
         
            Άρθρο 3
            Ρυθμίσεις με τον δικαιούχο
            
               1.   Ο ύπατος εκπρόσωπος προβαίνει στις αναγκαίες ρυθμίσεις με τον δικαιούχο, προκειμένου να διασφαλιστεί η τήρηση των απαιτήσεων και των όρων που καθορίζει η παρούσα απόφαση, ως προϋπόθεση για την παροχή στήριξης στο πλαίσιο του μέτρου συνδρομής.
            
            
               2.   Οι ρυθμίσεις που αναφέρονται στην παράγραφο 1 περιλαμβάνουν διατάξεις που υποχρεώνουν τον δικαιούχο να διασφαλίζει:
               
                           α)
                        
                        
                           τη συμμόρφωση με το σχετικό διεθνές δίκαιο, ιδίως το διεθνές δίκαιο των ανθρώπινων δικαιωμάτων και το διεθνές ανθρωπιστικό δίκαιο, καθώς και τη δέσμευση της κυβέρνησης του Μάλι να ενισχύσει την καταπολέμηση της ατιμωρησίας, ιδίως όσον αφορά παραβιάσεις των ανθρώπινων δικαιωμάτων, και να λάβει τα αναγκαία μέτρα για την ενίσχυση της λογοδοσίας των μονάδων που επωφελούνται από το μέτρο συνδρομής,
                        
                     
                           β)
                        
                        
                           τη σωστή και αποτελεσματική χρήση οποιωνδήποτε περιουσιακών στοιχείων παρέχονται στο πλαίσιο του μέτρου συνδρομής για τους σκοπούς για τους οποίους παρασχέθηκαν, από μονάδες και προσωπικό τα οποία έχουν εκπαιδευτεί υπό την εποπτεία της EUTM ή συνοδεύονται από διεθνείς δυνάμεις που είναι εταίροι της ΕΕ και για τα οποία δεν υπάρχουν αναφορές διάπραξης παραβιάσεων ή βίας,
                        
                     
                           γ)
                        
                        
                           ότι τα περιουσιακά στοιχεία που παρέχονται στο πλαίσιο του παρόντος μέτρου συνδρομής θα χρησιμοποιηθούν μόνο από τις δυνάμεις του Μάλι και, σε περίπτωση οποιασδήποτε μορφής συνεργασίας, αποκλειστικά με κρατικούς παράγοντες που είναι ένοπλες δυνάμεις των εταίρων της ΕΕ, ιδίως την κοινή δύναμη της G5 του Σαχέλ και τις ένοπλες δυνάμεις της G5 του Σαχέλ,
                        
                     
                           δ)
                        
                        
                           την επαρκή συντήρηση οποιωνδήποτε περιουσιακών στοιχείων παρέχονται στο πλαίσιο του μέτρου συνδρομής, ώστε να διασφαλίζονται η δυνατότητα χρήσης τους και η επιχειρησιακή τους διαθεσιμότητα καθ’ όλη τη διάρκεια του κύκλου ζωής τους,
                        
                     
                           ε)
                        
                        
                           ότι οποιαδήποτε περιουσιακά στοιχεία παρέχονται στο πλαίσιο του μέτρου συνδρομής δεν θα απολεσθούν ή δεν θα μεταβιβαστούν στο τέλος του κύκλου ζωής τους σε πρόσωπα ή οντότητες διαφορετικά από εκείνα που ορίζονται στις ρυθμίσεις που αναφέρονται στην παράγραφο 1 χωρίς την έγκριση της επιτροπής του Μηχανισμού που συγκροτήθηκε δυνάμει της απόφασης (ΚΕΠΠΑ) 2021/509.
                        
                     
            
               3.   Οι ρυθμίσεις που αναφέρονται στην παράγραφο 1 περιλαμβάνουν διατάξεις σχετικά με την αναστολή και τη διακοπή της στήριξης στο πλαίσιο του μέτρου συνδρομής σε περίπτωση που διαπιστωθεί ότι ο δικαιούχος αθετεί τις υποχρεώσεις που ορίζονται στην παράγραφο 2.
            
            
               4.   Σε περίπτωση αθέτησης των ρυθμίσεων που αναφέρονται στην παράγραφο 1 ή των διατάξεων και υποχρεώσεων που καθορίζονται στο παρόν άρθρο, ο ύπατος εκπρόσωπος, σε απάντηση, λαμβάνει αναλογικά μέτρα στο πλαίσιο της ολοκληρωμένης προσέγγισης, έως και, ή μεταξύ άλλων, την απαίτηση επιστροφής των σχετικών περιουσιακών στοιχείων που παρασχέθηκαν στο πλαίσιο του μέτρου συνδρομής.
            
         
         
            Άρθρο 4
            Εφαρμογή
            
               1.   Ο ύπατος εκπρόσωπος είναι υπεύθυνος για τη διασφάλιση της εφαρμογής της παρούσας απόφασης σύμφωνα με την απόφαση (ΚΕΠΠΑ) 2021/509 και με τους κανόνες για την εκτέλεση των εσόδων και δαπανών που χρηματοδοτούνται μέσω του ΕΜΕ, συμφώνως προς το ολοκληρωμένο μεθοδολογικό πλαίσιο για την αξιολόγηση και τον προσδιορισμό των απαιτούμενων μέτρων και ελέγχων για τα μέτρα συνδρομής στο πλαίσιο του ΕΜΕ.
            
            
               2.   Ο ύπατος εκπρόσωπος εγκρίνει την παράδοση της συνδρομής μόνο μετά την αποδοχή από τον δικαιούχο των διάφορων συμβάσεων, ρυθμίσεων, απαιτήσεων, υποχρεώσεων και όρων που αναφέρονται ή καθορίζονται στην παρούσα απόφαση.
            
            
               3.   Η υλοποίηση των δραστηριοτήτων που αναφέρονται στο άρθρο 1 παράγραφος 3 πραγματοποιείται από την Expertise France.
            
            
               4.   Σύμφωνα με το άρθρο 61 παράγραφος 4 της απόφασης (ΚΕΠΠΑ) 2021/509, ο διευθυντής μέτρων συνδρομής συνάπτει τις απαραίτητες συμβάσεις με τους φορείς υλοποίησης.
            
         
         
            Άρθρο 5
            Παρακολούθηση, έλεγχος και αξιολόγηση
            
               1.   Ο ύπατος εκπρόσωπος διασφαλίζει την παρακολούθηση της συμμόρφωση του δικαιούχου με τις υποχρεώσεις που καθορίζονται στο άρθρο 3. Η εν λόγω παρακολούθηση παρέχει ενημέρωση σχετικά με το πλαίσιο και τους κινδύνους αθέτησης των εν λόγω υποχρεώσεων και συμβάλλει στην πρόληψη τέτοιων αθετήσεων, συμπεριλαμβανομένων των παραβιάσεων του διεθνούς δικαίου των ανθρώπινων δικαιωμάτων και του διεθνούς ανθρωπιστικού δικαίου, που αφορούν τη χρήση εξοπλισμού που παρέχεται στο πλαίσιο του μέτρου συνδρομής. Σε αυτές τις περιπτώσεις, ο ύπατος εκπρόσωπος ενημερώνει την Επιτροπή Πολιτικής και Ασφάλειας (ΕΠΑ) και προτείνει αναλογικά μέτρα.
            
            
               2.   Ο έλεγχος του εξοπλισμού και των προμηθειών μετά την αποστολή οργανώνεται ως εξής:
               
                           α)
                        
                        
                           επαλήθευση της παράδοσης, στο πλαίσιο της οποίας τα πιστοποιητικά παράδοσης πρέπει να υπογράφονται από τις δυνάμεις τελικού χρήστη κατά τη μεταβίβαση της κυριότητας,
                        
                     
                           β)
                        
                        
                           υποβολή εκθέσεων για την απογραφή, στο πλαίσιο της οποίας ο δικαιούχος πρέπει να υποβάλλει ετησίως εκθέσεις σχετικά με την απογραφή και την κατάσταση των προσδιορισθέντων στοιχείων κατά τη διάρκεια του κύκλου ζωής τους ή έως ότου αυτή η υποβολή εκθέσεων δεν κρίνεται πλέον απαραίτητη από την ΕΠΑ,
                        
                     
                           γ)
                        
                        
                           επιτόπιοι έλεγχοι, στο πλαίσιο των οποίων ο δικαιούχος πρέπει να παρέχει στον ύπατο εκπρόσωπο πρόσβαση ώστε να διενεργεί επιτόπιους ελέγχους κατόπιν αιτήματος.
                        
                     
            
               3.   Λαμβάνοντας υπόψη τις διατάξεις που ορίζονται στο άρθρο 3 παράγραφος 2, ο ύπατος εκπρόσωπος διενεργεί αξιολόγηση, υπό μορφή μιας πρώτης αξιολόγησης του μέτρου συνδρομής σε τρία μέρη, έξι μήνες μετά την παράδοση του εξοπλισμού στους τρεις λόχους του 23ου Συντάγματος, έξι μήνες μετά την αποφοίτηση της πρώτης τάξης αποφοίτησης από την Ακαδημία Υπαξιωματικών και έξι μήνες μετά την ολοκλήρωση της κατασκευής της υποδομής εκπαίδευσης στο Sévaré-Mopti. Η αξιολόγηση θα συνεπάγεται επιτόπιες επισκέψεις για τον έλεγχο του εξοπλισμού και των προμηθειών που παραδίδονται στο πλαίσιο του μέτρου συνδρομής ή κάθε άλλη αποτελεσματική μορφή ανεξάρτητης παροχής πληροφοριών.
               Διενεργείται τελική αξιολόγηση στο τέλος της περιόδου υλοποίησης του μέτρου συνδρομής προκειμένου να διαπιστωθεί εάν το μέτρο συνδρομής έχει συνεισφέρει στην επίτευξη των δεδηλωμένων στόχων.
            
         
         
            Άρθρο 6
            Υποβολή εκθέσεων
            Στην αρχή και κατά τη διάρκεια της περιόδου υλοποίησης, ο ύπατος εκπρόσωπος υποβάλλει στην ΕΠΑ εξαμηνιαίες εκθέσεις οι οποίες περιέχουν επικαιροποιημένες πληροφορίες σχετικά με την πορεία υλοποίησης του μέτρου συνδρομής, σύμφωνα με το άρθρο 63 της απόφασης (ΚΕΠΠΑ) 2021/509, καθώς και κατόπιν αιτήματος και στην περίπτωση οποιωνδήποτε ουσιωδών αθετήσεων της ρύθμισης έχουν αναφερθεί ή στην περίπτωση οποιωνδήποτε σχετικών πολιτικών εξελίξεων ή εξελίξεων γύρω από την ασφάλεια. Ο διευθυντής μέτρων συνδρομής ενημερώνει τακτικά την επιτροπή του Μηχανισμού που συγκροτήθηκε με την απόφαση (ΚΕΠΠΑ) 2021/509 σχετικά με την εκτέλεση των εσόδων και δαπανών, σύμφωνα με το άρθρο 38 της εν λόγω απόφασης, μεταξύ άλλων παρέχοντας πληροφορίες σχετικά με τους εμπλεκόμενους προμηθευτές και υπεργολάβους.
         
         
            Άρθρο 7
            Αναστολή και διακοπή
            
               1.   Ο ύπατος εκπρόσωπος αξιολογεί τις πληροφορίες περί πιθανών αθετήσεων ή παραβάσεων των δεσμεύσεων και υποχρεώσεων στο πλαίσιο της ρύθμισης μεταξύ του δικαιούχου και του ύπατου εκπροσώπου, οι οποίες οδηγούν σε εξέταση από τον ύπατο εκπρόσωπο της ενδεχόμενης αναστολής ή διακοπής του μέτρου συνδρομής ανά πάσα στιγμή.
            
            
               2.   Σύμφωνα με το άρθρο 64 της απόφασης (ΚΕΠΠΑ) 2021/509, κατόπιν αιτήματος κράτους μέλους ή του ύπατου εκπροσώπου, η ΕΠΑ μπορεί να αποφασίσει να αναστείλει εν όλω ή εν μέρει την υλοποίηση του μέτρου συνδρομής σε οποιαδήποτε από τις ακόλουθες περιπτώσεις:
               
                           α)
                        
                        
                           εάν ο δικαιούχος αθετήσει τις υποχρεώσεις του σύμφωνα με το διεθνές δίκαιο, ιδίως αυτές που αφορούν το διεθνές δίκαιο των ανθρώπινων δικαιωμάτων ή το διεθνές ανθρωπιστικό δίκαιο, ή εάν ο δικαιούχος δεν τηρεί τις υποχρεώσεις ή τις δεσμεύσεις του στο πλαίσιο των ρυθμίσεων που αναφέρονται στο άρθρο 3,
                        
                     
                           β)
                        
                        
                           εάν η σύμβαση με φορέα υλοποίησης έχει ανασταλεί ή διακοπεί κατόπιν αθέτησης των σχετικών του υποχρεώσεων,
                        
                     
                           γ)
                        
                        
                           εάν η κατάσταση στη συγκεκριμένη χώρα ή περιοχή δεν επιτρέπει πλέον την υλοποίηση του μέτρου με επαρκείς εγγυήσεις,
                        
                     
                           δ)
                        
                        
                           εάν η συνέχιση του μέτρου συνδρομής δεν συμβάλλει πλέον στην επίτευξη των δεδηλωμένων του στόχων ή δεν είναι πλέον προς το συμφέρον της Ένωσης.
                        
                     
            
               3.   Σε επείγουσες και εξαιρετικές περιπτώσεις, ο ύπατος εκπρόσωπος μπορεί να αναστείλει προσωρινά, εν όλω ή εν μέρει, την εκτέλεση μέτρου συνδρομής εν αναμονή της απόφασης της ΕΠΑ.
            
            
               4.   Η ΕΠΑ μπορεί επίσης να εισηγηθεί στο Συμβούλιο να διακόψει το μέτρο συνδρομής.
            
         
         
            Άρθρο 8
            Έναρξη ισχύος
            Η παρούσα απόφαση αρχίζει να ισχύει την ημέρα της έκδοσής της.
         
         
            Βρυξέλλες, 2 Δεκεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               J. VRTOVEC
            
         
         
            (1)  Απόφαση (ΚΕΠΠΑ) 2021/509 του Συμβουλίου, της 22ας Μαρτίου 2021, για τη θέσπιση Ευρωπαϊκού Μηχανισμού για την Ειρήνη, και για την κατάργηση της απόφασης (ΚΕΠΠΑ) 2015/528 (ΕΕ L 102 της 24.3.2021, σ. 14).
         
            (2)  Κοινή θέση 2008/944/ΚΕΠΠΑ του Συμβουλίου, της 8ης Δεκεμβρίου 2008, για τον καθορισμό κοινών κανόνων που διέπουν τον έλεγχο των εξαγωγών στρατιωτικής τεχνολογίας και εξοπλισμού (ΕΕ L 335 της 13.12.2008, σ. 99).